א' בניסן, תשפ"ג

23 במרץ 2023

**תכנית מלגות הות"ת לבתר-דוקטורנטים מצטיינים[[1]](#footnote-1)\* במדע וטכנולוגיה קוונטיים**

**מחזור ו' (תשפ"ד-תשפ"ה)**

התכנית הלאומית לפיתוח תחום מדע וטכנולוגיה קוונטיים באקדמיה הישראלית, אשר גובשה על ידי ועדת ההיגוי האקדמית של ות"ת בראשות פרופ' אורי סיון, והורחבה לתכנית לאומית במסגרת פורום תל"מ, כללה בהמלצותיה תמיכה נרחבת בהכשרת הון אנושי. אנו שמחים להביא בפניכם את תכנית המלגות לבתר -דוקטורנטים מצטיינים בתחומי המחקר של מדע וטכנולוגיה קוונטיים למחזור ו'. תכנית זו, יחד עם רכיבי תמיכה נוספים בהון אנושי, תסייע ליצור קהילה של חוקרים מובילים באקדמיה הישראלית ותאפשר את קידום התחום בצורה משמעותית, כחלק מהראייה הלאומית של התכנית.

## **מטרות התכנית**

* לעודד ולסייע לדוקטורנטים מצטיינים בתחומי המחקר של מדע וטכנולוגיה קוונטיים, לצאת להשתלמות בתר-דוקטורט באוניברסיטאות מחקר בחו"ל;
* בטווח הארוך, להביא להגדלת מספר החוקרים וחברי הסגל האקדמי באוניברסיטאות המחקר בישראל העוסקים בתחומי המחקר של מדע וטכנולוגיה קוונטיים.

## **המלגות**

1. תכנית המלגות הופעלה למשך חמישה מחזורים בין השנים תשע"ט-תשפ"ג. זהו המחזור השישי לתכנית המלגות שתחילתו היא בשנת הלימודים תשפ"ד.
2. מידי שנה מעניקה הות"ת עד 4 מלגות בתר-דוקטורט, דו-שנתיות.
3. גובה המלגה עומד על 45,000 דולר לכל שנה, כאשר בגין בן/בת זוג ישנה תוספת של 5,000 דולר לשנה, בגין ילד אחד ישנה תוספת של 5,000 דולר בשנה, ובגין ילד/ילדים נוספים ישנה תוספת של 5,000 דולר בשנה. בכל מקרה, סך המלגה לא יעלה על 60,000 דולר לשנה.

## **תקופת המלגות**

1. המלגה תינתן לתקופה של שנתיים לכל היותר. הענקת המלגה בשנה השניה מותנית בפעילותו האקדמית של המלגאי ובהעברת הדיווח על פעילות זו.
2. מתן המלגות הינו בכפוף לסעיף 11 לכללי זכויות הסטודנט (התאמות עקב טיפולי פוריות, היריון, לידה, אימוץ או קבלת ילד למשמורת או אומנה), תשע"ח 2018.

**הגשת מועמדים למלגה**

## כמועמדים למלגות יוגשו אך ורק דוקטורנטים מצטיינים בתחומי הליבה והמעטפת של מדע וטכנולוגיה קוונטיים, כפי שהוגדרו על ידי ועדת ההיגוי של ות"ת והתכנית הלאומית, והכוללים בתוכם תחומי ידע מגוונים מדיסציפלינות שונות: פיזיקה, הנדסה, מדעי המחשב, מתמטיקה וכימיה. ועדת ההיגוי של ות"ת והתכנית הלאומית החליטו לתחם את המחקר שייתמך תחת מדע וטכנולוגיה קוונטיים למחקר תיאורטי או ניסיוני הנכלל באחד מן הסיווגים הבאים:

1. חישוב קוונטי
2. תקשורת קוונטית
3. סימולציה באמצעות מערכות קוונטיות
4. מכשור וחיישנים קוונטיים כגון שעונים אטומיים, מדי שדה מגנטי, ומדי תאוצה קוונטיים
5. חומרים קוונטיים כגון חומרים טופולוגיים וחומרים מהונדסים קוונטית להצגת תכונות מיוחדות
6. יסודות תורת הקוונטים עם השלכה לטכנולוגיות עתידיות
7. מדע וטכנולוגיות קוונטיות חדשניים

**תנאים כלליים לבחירת המועמדים**

* בכוונת המועמדים שיוגשו ע"י אוניברסיטאות המחקר למלגה, לצאת ללימודי בתר-דוקטורט לתקופה שלא תפחת משנתיים.
* המועמדים הגישו את עבודת הדוקטורט טרם יציאתם להשתלמות וצפויים לקבל את התואר השלישי לא יאוחר משנה לאחר היציאה להשתלמות, ובעת תחילת השתלמותם לא יחלפו למעלה מחמש שנים ממועד קבלת התואר השלישי.
* בתום תקופת ההשתלמות יגישו המלגאים את מועמדותם להתקבל כחברי סגל או חוקרים באחת האוניברסיטאות/מכוני המחקר בישראל (לאו דווקא במוסד השולח).
* יוגשו כמועמדים למלגה מועמדים שעד מועד ההגשה כבר יש להם מוסד מארח ומנחה אומועמדים שבעת מועד ההגשה עדיין אין להם מוסד מארח ומנחה, אך יוכלו להתארגן בנושא זה עד לתאריך 1.9.2023 (ואז ידרשו להגיש המסמכים הרלוונטיים).

נהלי הגשה ותהליך בחירת המועמדים

* 1. האחריות לבחירת המועמדים תהיה בידי המוסדות המגישים. כל מוסד יבחר את מועמדיו למלגות בתהליך פנימי ובכפוף לתנאים המפורטים להלן. הגשת רשימת המועמדים לות"ת תיעשה בהתאם להנחיות שיפורטו בקול הקורא ותלווה בדברי הסבר על תהליך הבחירה והתחייבות על קיום התנאים הדרושים.
  2. האוניברסיטה תגיש לות"ת עד ליום חמישי ה-15.6.2023, באמצעות לשכת הרקטור, ובעזרתו של רכז/ת המלגות המוסדי, את רשימת המועמדים לקבלת המלגה. את הבקשות יש להגיש בצורה מקוונת למערכת המלגות של ות"ת ב- One Drive. לשאלות ניתן לפנות לדניאל מילבאוור, ממונה תחום טכנולוגיות ותשתיות מחקר במל"ג/ות"ת, בכתובת מייל [danielm@che.org.il](mailto:danielm@che.org.il)
  3. רקטורי האוניברסיטאות/סגני הנשיא לעניינים אקדמיים, יעבירו לות"ת את הנתונים הבאים:
* תקנון המוסד לבחירת המועמדים;
* רשימת המועמדים למלגה במוסד על גבי טופס מרוכז, ובכפוף למספר המועמדים המקסימלי של עד 2 מועמדים עבור כל מוסד (מצ"ב נספח א');
* פרטים מלאים על כל מועמד, כפי שהוגשו לוועדת הבחירה במוסד, יש להגיש על גבי טופס ייעודי נוסף: "טופס הגשת מועמדות למלגת בתר-דוקטורט" (מצ"ב נספח ב');
* הנימוקים לבחירתם של המועמדים;
* התחייבות המוסד והמועמד על קיום התנאים בהתאם לתקנון ות"ת.

## ועדת השיפוט של התכנית תבחר בכל שנה עד 4 מלגאים חדשים מבין רשימות המועמדים מכל המוסדות. הבחירה תיעשה על פי קריטריונים של מצוינות אקדמית ופוטנציאל אקדמי בלבד. כמו כן, הועדה שומרת לעצמה את הזכות לפנות במקרה הצורך לסוקרים חיצוניים בעלי מומחיות מהארץ או מחו"ל.

הגשת מועמדות תכלול:

1. קורות חיים באורך של עד שני עמודים;
2. ציוני המועמד בתואר השני ובתואר השלישי, וכן תקציר עבודת הדוקטורט באורך של עד 5 עמודים[[2]](#footnote-2);
3. פירוט על פרסומים אקדמיים, במידה ויש, השתתפות בכנסים, זכיה בפרסים אקדמיים או כל מידע רלוונטי אחר. יש להפריד באופן ברור בין מאמרים שכבר פורסמו או התקבלו לפרסום ובין מאמרים שהוגשו ונמצאים בשיפוט;
4. מכתב המלצה מן המנחה העתידי לבתר-דוקטורט, אם כבר ידועה זהות המנחה. בנוסף, עד שני מכתבי המלצה ממנחה עבודת הדוקטורט ואנשי אקדמיה בכירים המכירים את המועמד. כל מכתב המלצה צריך להיות באורך של שני עמודים לכל היותר;
5. תכנית המחקר להמשך השתלמות הפוסט-דוקטורט באורך של עד 5 עמודים[[3]](#footnote-3);
6. התחייבות חתומה על ידי רקטור האוניברסיטה, על עמידה בקריטריונים לקבלת המלגה של כל אחד מן המלגאים;
7. פירוט מלא אודות מקורות מימון נוספים כגון שכר עבודה ו/או מלגה נוספת;
8. מכתב הצהרת כוונות עם סיום לימודי הפוסט דוק, כולל התחייבות להגשת מועמדות עתידית למסלול חבר סגל/חוקר במוסדות אקדמיים/מכוני מחקר בישראל.

נהלי דיווח ותשלום

## בתום כל שנה אקדמית תגיש האוניברסיטה לות"ת דו"ח שנתי, בצרוף מכתב מלווה מרקטור האוניברסיטה ובו :

1) דיווח אקדמי על עבודתו של כל מלגאי בנפרד, כולל דיווח קצר של המנחה על תרומתו של המלגאי לעבודת קבוצת המחקר שהוא עומד בראשה (לא יותר מעמוד אחד עבור כל מלגאי) וכן המלצה להמשך הענקת המלגה לשנה נוספת.

2) דיווח כספי על התשלומים שהועברו למלגאים בשנת הלימודים הנוכחית בכל המחזורים, חתום על ידי מנהל הכספים של האוניברסיטה. הדיווח יכלול אישור של העברת הכספים למלגאים, כולל הסכום לכיסוי הוצאות מחקר לכל מלגאי לכל שנה במשך 2 שנות המלגה.

3) מידע על אפשרויות ההתפתחות האקדמית או המקצועית של מלגאים העומדים לקראת סיום המלגה, כגון: קליטה כחבר סגל במוסד או במוסד אחר, יציאה לבתר-דוקטורט נוסף וכדומה.

על סמך הדיווחים הנ"ל, תעביר ות"ת לאוניברסיטאות בסוף שנת הלימודים את כספי המלגות בגין השנה כולה עבור מלגאי כל המחזורים הזכאים.

1. \* תכנית זו ערוכה בלשון זכר אך היא מופנית לנשים וגברים כאחד [↑](#footnote-ref-1)
2. לא כולל ביבליוגרפיה. במידה וצורפו איורים/גרפים עליהם להיכנס למסגרת שלושת העמודים ביחד עם מקרא נלווה. [↑](#footnote-ref-2)
3. ראה הערה מס' 1. [↑](#footnote-ref-3)