

**תכנית מלגות ות"ת לדוקטורנטיות ודוקטורנטים מצטיינים**

**מהחברה החרדית**

**הנחיות - תשפ"ד**

1. כללי:

* התקנון מנוסח בלשון זכר אך הוא מופנה לנשים וגברים כאחד.
* כל תוכניות מלגות ההצטיינות של הות"ת מיועדות אך ורק לבעלי אזרחות ישראלית או בעלי מעמד של "תושב קבע".
* לא ניתן להגיש מועמדות ליותר מתוכנית מלגות אחת של ות"ת בו-זמנית בשנה נתונה. לא יוענקו מלגות עבור 2 תוכניות מלגות בו-זמנית.
* אין להגיש מועמדים שכבר הוגשו כמועמדים למלגה זו (בין אם זכו ובין אם לא זכו) במחזורים קודמים.
* לפחות 50% מהמועמדים שיוגשו ע"י המוסד למלגה יהיו נשים. המוסד ינמק במידה ואינו יכול לעמוד בתנאי זה.
* מתן המלגות הינו בכפוף לסעיף 11 לכללי המועצה להשכלה גבוהה בדבר זכויות הסטודנט (התאמות עקב טיפולי פוריות, היריון, לידה, אימוץ או קבלת ילד למשמורת או אומנה), תשע"ב- 2012 ובהתאם לחוק זכויות הסטודנט. בגין לידה/חופשת לידה, תוארך תקופת המלגה ב 15- שבועות ותינתן תוספת כספית בהתאם.
* בהתאם להחלטת ות"ת מיולי 2021 המוסדות יפעלו לשדרוג, שיפור והקמת מערכות מחשוב, מידע ואיסוף נתונים באשר למלגה, לרבות מידע ומעקב אחר מועמדים וזוכים.
* עמידה בתנאי תכנית המלגה מהווה תנאי לקבלת המלגה.
* המלגה תינתן למלגאי/ת עבור לימודים באותו מוסד שהגיש את הבקשה עבורו/ה. מעבר למוסד אחר יבטל את המלגה (אם המועמד/ת זכה/תה במלגה) או את הבקשה למלגה.

1. מטרת התוכנית

תכנית זו מטרתה להביא את הדוקטורנטים המצטיינים מקרב האוכלוסייה החרדית למיצוי יכולתם הלימודית והמחקרית, לעודד אותם לפנות ללימודי תואר שלישי באוניברסיטאות המחקר בישראל ולעסוק במחקר אקדמי, ובטווח הארוך להגדיל את מספר חברי הסגל האקדמי מהחברה החרדית במדינת ישראל.

1. פרטי המלגה
   1. ות"ת מעניקה עד 3 מלגות בכל שנה.
   2. המלגות הן תלת שנתיות, לשלוש שנים אקדמיות.
   3. גובה המלגה הינו כ- 62,200 ₪ לשנה (במחירי תקציב תשפ"ד). 52,200 ₪ לשנה הקצבת ות”ת ו 10,000- ₪ לשנה שישולמו ע”י האוניברסיטה לכל מלגאי. בנוסף תעמיד האוניברסיטה לרשותו של כל מלגאי סכום שנתי של 10,000 ₪, לכיסוי הוצאות מחקר כגון: צילומים, נסיעות, תוכנה, פרסום והוצאה לאור.
2. תנאי סף להגשת מועמדים
   1. יוגשו סטודנטים בעלי תואר שני שהגישו הצעת מחקר לדוקטורט, או סטודנטים במסלול הישיר לדוקטורט שהגישו הצעת מחקר לדוקטורט. הגשת המועמד ע"י המוסד תתבצע עד שנה ממועד אישור הצעת המחקר לדוקטורט. יכולים להגיש מועמדותם גם דוקטורנטים שהצעת המחקר שלהם הוגשה לשיפוט וטרם אושרה, זאת בצירוף אישור מהמנחה והתחייבות לעדכון ות"ת על אישור ההצעה עד ה- 30.9.2023
   2. המלגות מיועדות לסטודנטים מצטיינים לדוקטורט מהחברה החרדית העומדים בהגדרת "מל"ג/ות"ת ל"מיהו חרדי".
   3. הדוקטורט יתבצע באחת מאוניברסיטאות המחקר בארץ.
3. נהלי הגשה  
   הגשת תיקי המועמדים/ות וטופסי ההגשה הינה מקוונת ובהתאם להנחיות שיועברו ע"י הות"ת.
   1. טפסי המועמדים והטבלה המרכזת יוגשו לות"ת ע"י לשכת הרקטור של המוסד המגיש.
   2. מועמד יכול להיות מוגש על ידי מוסד אחד בלבד.
   3. כל מוסד יגיש עד 3 מועמדים למלגה. האחריות לבחירת המועמדים תהיה בידי המוסדות המגישים. כל מוסד יבחר את מועמדיו למלגות בתהליך פנימי ובכפוף לתנאים המפורטים להלן. הגשת רשימת המועמדים לות"ת תיעשה בהתאם להנחיות המפורטות ותלווה בדברי הסבר על תהליך הבחירה והתחייבות על קיום התנאים הדרושים.
   4. המוסד יציע דירוג משלו למועמדים. הוועדה תתחשב בדירוג זה, אם כי אינה מחויבת לנהוג על פיו.
   5. ההגשה תכלול את תיקי המועמדים המלאים בפורמט PDF (קובץ אחד לכל מועמד) וכן את הטבלה המרכזת (בקובץ excel).
   6. תיק המועמד יכלול:
      1. טופס הגשה מלא וחתום.
      2. התחייבות חתומה על ידי רקטור האוניברסיטה על עמידה בקריטריונים לקבלת המלגה של כל אחד מהמלגאים.
      3. סיכום בדבר ההליך הפנימי של האוניברסיטה לבחירת מועמדים.
      4. מכתב אישי (עד עמוד) מהמועמד/ת לחברי הוועדה בו הוא/היא מתבקש/ת לכתוב בסגנון חופשי (ולא פורמאלי) על הרקע האישי והמקצועי ועל תחום לימודיו/ה. מכתב זה יכול לכלול פירוט אודות הרקע האישי, המשפחתי והחברתי, מקומות לימודים, התנדבות, עבודה, הרקע לבחירה במסלול לימודים זה וכיו"ב.
      5. קורות חיים באורך של עד שני עמודים כולל ציוני סיום של התואר הראשון והשני ושל עבודת הגמר ותעודת סיום התואר השני.
      6. תקציר עבודת ה-.M.A או M.Sc
      7. תקציר הצעת המחקר לדוקטורט (עד 2 עמודים בלבד) בין שאושרה על ידי מוסדות האוניברסיטה או רק על ידי המנחה לדוקטורט.
      8. מועמדים שהתקבלו למסלול ישיר לדוקטורט יגישו תקציר הישגיהם במחקר (עמוד אחד עד שניים).
      9. תיאור המחקר, יעדיו ומטרותיו (עמוד אחד בלבד)
      10. פירוט על פרסומים אקדמיים, השתתפות בכנסים, זכיה בפרסים אקדמיים או כל מידע רלוונטי אחר. יש להפריד באופן ברור בין מאמרים שכבר פורסמו או התקבלו לפרסום ובין מאמרים שהוגשו ונמצאים בשיפוט;
      11. מכתב המלצה מן המנחה לדוקטורט של המועמד וכן שני מכתבי המלצה של אנשי אקדמיה בכירים המכירים את המועמד.
      12. המועד האחרון להגשת מועמדים לתכנית הוא עד ליום 31.5.2023
4. תהליך השיפוט ובחירת הזוכים
   1. ועדת השיפוט שתמונה ע"י הות"ת תבחן את תיקי המועמדים ותבחר את הזוכים במלגות.
   2. ועדת השיפוט תבחר את הזוכים בהתאם לקריטריונים של מצוינות אקדמית, ופעילות אקדמית, בכלל זה - המלצות, פרסומים אקדמיים, השתתפות בכנסים בינ"ל, זכייה בפרסים ומלגות, הוראה, מחקר המועמד והתרשמות כללית.
   3. הוועדה אינה חייבת לחלק את סך המלגות שנקבעו להן במכסה מראש, אם מצאה כי איכות המועמדים אינה מתאימה לקבלת מלגות אלה.
   4. מלבד גיבוש רשימת הזוכים במלגות, תגבש הוועדה במידת האפשר, גם רשימת עתודה מדורגת של שני מועמדים למקרה שעד 2 זוכים לא יממשו את זכאותם למלגה.
   5. רשימת הזוכים תדווח לות"ת.
5. תנאי קבלת המלגה
   1. הענקת המלגה בשנה השניה ובשנה השלישית מותנית בפעילותו האקדמית של המלגאי ובהעברת הדיווח על פעילות זו, כמפורט בהמשך.
   2. על המלגאי לסיים את עבודת המחקר תוך שלוש שנות המלגה או לכל היותר תוך ארבע שנים ממועד זכייתו במלגה.
   3. המלגאים יקדישו את מירב זמנם ועיסוקם למחקר האקדמי. מלגאי יוכל לעבוד בתקופת המלגה בעבודות שונות, מספר שעות שלא יעלה על היקף של יום עבודה בשבוע ובתנאי שעבודתו רלוונטית לתחום לימודיהם/מחקרם ובאישור בכתב ממנחה הדוקטורט. עבודתו של המלגאי כאמור תהיה בשכר עבודה מלא (הנפרד מהמלגה), בגינו ישולמו הפרשות לזכויות סוציאליות ומס הכנסה כדין.
   4. על המלגאי לבקש את אישור האוניברסיטה, לכל הפסקה בעבודת המחקר לתקופה של ששה חודשים או יותר. בכל מקרה לא ניתן להקפיא את המלגה ליותר משנה אחת.
   5. על האוניברסיטה לא להעסיק את המלגאי על חשבון המלגה.
   6. על האוניברסיטה לשלם למלגאי לכל הפחות את סכום המלגה השנתי הנקוב בתקנון זה, וזאת בכפוף לעמידת המלגאי בתנאים המפורטים בתקנון ובהנחיות המלגה.
   7. על האוניברסיטה להעמיד לרשות המלגאי את הספרות המקצועית ואת כלי המחקר הדרושים באופן שיאפשר ניצול אופטימלי של תקופת המחקר.
   8. על מנת להבטיח מניעת כפל תקצוב, במקרים בהם זכה הדוקטורנט במלגות ובמענקים שמקורם בתקצוב ציבורי בנוסף למלגה זו, יהיה על הסטודנט לבחור בין מלגה זו או מקורות אחרים. ועדת השיפוט שומרת לעצמה את הזכות לבחון את המקורות הנוספים, במטרה למנוע כפל תקצוב. האוניברסיטאות מתבקשות לפרט בטופס המועמדות את מלוא המידע הרלוונטי בנושא זה.
6. נהלי דיווח ותשלום
   1. דיווח אקדמי –

האוניברסיטה תגיש דיווח אקדמי על כל מלגאי בנפרד בתום השנה האקדמית (עד סוף חודש יולי). הדיווח יוגש על ידי רקטור האוניברסיטה בצירוף מכתב נלווה ויכלול:

* + טבלה עם רשימת המלגאים המסיימים והממשיכים לשנת הלימודים הבאה בצרוף אישור על המשך ורצף לימודיהם. כמו כן תודיע האוניברסיטה על כל הפסקת לימודים העולה על ששה חודשים.
  + אישור על קבלת תואר ד"ר לגבי המלגאים שנסתיימה השנה השלישית של קבלת המלגה (או לכל היותר לאחר סיום השנה הרביעית).
  + מידע על אפשרויות ההתפתחות האקדמית או המקצועית של מלגאים העומדים לקראת סיום הדוקטורט, כגון: קליטה כחבר סגל במוסד או במוסד אחר, יציאה לפוסט-דוקטורט וכדומה

.

* 1. דיווח כספי –

האוניברסיטה תגיש דיווח כספי לקראת סוף השנה האקדמית בהתאם להנחיות שיישלחו מאגף התקצוב של ות"ת.

**על סמך דיווחים אלה תעביר ות"ת לאוניברסיטאות בסוף השנה את כספי המלגות בגין אותה שנה.**